<classify> MAMA raia wa Uganda ambaye awali alijifungua watoto pacha mara mbili, amekuwa gumzo nchini humu baada ya kujifungua watoto watano kwa mpigo katika uzao wake wa tatu, wote wakiwa katika hali nzuri.Katika uzao wake wa kwanza, alijifungua watoto wawili na aliposhika ujauzito kwa mara ya pili, akijifungua watoto watatu, jumla kufanya watoto watano baada ya kuzaa mara mbili. Sasa ana watoto kumi baada ya kuzaa mara tatu.Sofiat Mutesi mwenye umri wa miaka 37 alikimbizwa katika kituo cha afya cha Ivukula baada ya kuhisi uchungu wa kujifungua na baadaye alifanikiwa kujifungua salama watoto watano.Hata hivyo, baada ya kujifungua mtoto wa kwanza, wakunga waliamua kwa kushirikiana na madaktari kumkimbiza katika Hospitali ya Iganga-Nakavule baada ya kubainika kuwa ana ujauzito wa watoto zaidi ya mmoja.Akiwa katika Hospitali ya Iganga- Nakavule alifanikiwa kujifungua watoto wengine wanne. Kutokana na uzazi huo wa watoto watano, Mutesi kwa sasa anajumla ya Watoto 10 na huo ulikuwa ni uzazi wake wa tatu.Kwa mujibu wa madaktari wa kituo hicho, mwanamke huyo alifanikiwa kupata jumla ya watoto watatu wa kike na wawiliwa kiume katika uzao mmoja ambao wote wana uzito wa kilo kati ya 1.3 na 1.7. Mganda na rekodi Afrika Wakati Mutesi akijifungua salama watoto watano, wote wakiwa wenye afya njema, mwanamke mwingine wa Uganda, Mariam Nabatanzi Babirye, mkazi wa Kijiji cha Kabimbiri, wilayani Mukono nje kidogo ya Jiji la Kampala, anaendelea kushika rekodi ya Afrika ya kuzaa watoto wengi.Mariam mwenye umri wa miaka 39, mpaka sasa ana watoto 38 aliozaa katika umri wa miaka 37. Anashika nafasi ya tisa duniani kwa kuzaa watoto wengi. Babirye aliwahi kukaririwa na Daily Monitor la Uganda kuwa, amejifungua watoto pacha mara sita, watoto watatu kwa wakati mmoja mara nne, watoto wanne wakati mmoja mara tatu na mtoto mmoja mara moja.Kati ya watoto hao, 10 ni wasichana na 28 ni wavulana. Mkubwa ana umri wa miaka 25 huku mdogo akiwa na miaka miwili na miezi kumi. Mwanamke huyo anasema aliolewa mwaka 1993 akiwa na miaka 12 huku mumewe akiwa na umri wa miaka 40. Mwaka 1994, wakati Babirye akiwa na umri wa miaka 13, alijifungua watoto pacha, miaka miwili baadaye alijifungua watoto watatu na mwaka mmoja na miezi saba baadaye alijifungua watoto wanne kwa wakati mmoja.Kwa mujibu wa mtandao wa Wikipedia, anayeshika rekodi ya kuzaa watoto wengi ni Feodor Vassilyev 27, Mrusi aliyezaa watoto 69 akifuatiwa na Rosa Gravata wa Italia aliyezaa watoto 62 na nafasi ya tatu inashikiliwa na Yakov Kirillov aliyejifungua watoto 57. Kwa mujibu wa Guinness World Records, Nadya Suleman wa California ndiye ameweka rekodi ya kujifungua watoto wanane kwa wakati mmoja Januari 26, 2009.  <topic>: KITAIFA 